ພໍ່ແມ່ພີ່ນ້ອງ ປວງຊົນລາວ ທົ່ວປະເທດ ທີ່ເຄົາລົບ ແລະ ຮັກແພງທັງຫລາຍ!
ປີ 2017 ນີ້ ເປັນປີສຳຄັນທາງປະຫວັດສາດ ຊຶ່ງແມ່ນປີ ຄົບຮອບ 50 ປີ ແຫ່ງການສ້າງຕັ້ງສະມາຄົມບັນດາປະຊາຊາດອາຊີຕາເວັນອອກສ່ຽງໃຕ້ ຫລື ອາຊຽນ (8 ສິງຫາ 1967–8 ສິງຫາ 2017) ແລະ ເປັນປີຄົບຮອບ 20 ປີ ທີ່ ສປປ ລາວ ເຂົ້າເປັນສະມາຊິກອາຊຽນ (23 ກໍລະກົດ 1997 – 23 ກໍລະກົດ 2017). ຂ້າພະເຈົ້າ ຂໍຖືໂອກາດນີ້ ຕາງໜ້າລັດຖະບານ ແຫ່ງ ສປປ ລາວ ສະແດງຄວາມຢື້ຢາມຖາມຂ່າວອັນອົບອຸ່ນ ມາຍັງບັນດາທ່ານຜູ້ນຳພັກ–ລັດ, ພະນັກງານ, ທະຫານ, ຕຳຫລວດ ແລະ ພີ່ນ້ອງຊາວລາວທຸກຖ້ວນໜ້າທັງຢູ່ພາຍໃນ ແລະ ຕ່າງປະເທດ, ກໍຄືຊາວຕ່າງປະເທດ ທີ່ພວມປະຕິບັດໜ້າທີ່ ແລະ ດໍາລົງຊີວິດຢູ່ ສປປ ລາວ.
ຄືດັ່ງພວກເຮົາຊາບດີນຳກັນແລ້ວວ່າ ຕະຫລອດໄລຍະ 50 ປີທີ່ຜ່ານມາ, ອາຊຽນ ໄດ້ພັດທະນາຕົນເອງ ໃຫ້ສອດຄ່ອງກັບສະພາບການຂອງພາກພື້ນ ແລະ ສາກົນ ທີ່ມີການປ່ຽນແປງໃນແຕ່ລະໄລຍະ ໂດຍຄໍານຶງເຖິງຄວາມຫລາກຫລາຍ ຂອງພາກພື້ນ ທາງດ້ານວັດທະນະທຳ, ສາສະໜາ, ພາສາ, ລະບົບການ ເມືອງ ແລະ ລະດັບການພັດທະນາທາງດ້ານເສດຖະກິດ ແລະ ອື່ນໆ ຊຶ່ງໄດ້ເຮັດໃຫ້ອາຊຽນເຕີບໃຫຍ່ຂະຫຍາຍຕົວເທື່ອລະກ້າວ. ພາຍໃນອາຊຽນເອງ, ອາຊຽນໄດ້ຂະຫຍາຍສະມາຊິກຂອງຕົນໃຫ້ກວມເອົາ 10 ປະເທດໃນອາຊີຕາເວັນອອກສ່ຽງໃຕ້ ແລະ ເພີ່ມທະວີການຮ່ວມມືກັນ ທັງລວງເລິກ ແລະ ລວງກວ້າງ ເທື່ອລະກ້າວ ຈົນກວມເອົາທຸກຂົງເຂດ ນັບແຕ່ດ້ານເສດຖະກິດ, ສັງຄົມ–ວັດທະນະທໍາໄປເຖິງ ດ້ານການເມືອງ–ຄວາມໝັ້ນຄົງ. ພ້ອມກັນນີ້, ອາຊຽນ ຍັງໄດ້ຮັດແໜ້ນການພົວພັນກັບພາຍນອກ ໂດຍໄດ້ຂະຫຍາຍການເປັນຄູ່ຮ່ວມເຈລະຈາ ກວມເອົາບັນດາປະເທດໃຫຍ່ໃນໂລກ ແລະ ໄດ້ສ້າງຫລາຍຮູບແບບການຮ່ວມມື ກັບພາຍ ນອກຕາມທ່າແຮງ ແລະ ຄວາມເໝາະສົມກັບ ສະພາບການຕົວຈິງຂອງແຕ່ລະປະເທດ. ອາຊຽນໄດ້ລິເລີ່ມສ້າງຕັ້ງ ບັນດາກົນໄກການຮ່ວມມື ຄື: ອາຊຽນບວກໜຶ່ງ, ອາຊຽນບວກສາມ, ກອງປະຊຸມລັດຖະມົນຕີປ້ອງກັນປະເທດບວກ, ເວທີປຶກສາຫາລືພາກພື້ນອາຊຽນ ແລະ ກອງປະຊຸມສຸດຍອດອາຊີຕາເວັນອອກ ຊຶ່ງໄດ້ກາຍເປັນເວທີທີ່ສໍາຄັນ ບໍ່ພຽງແຕ່ສຳລັບໃຫ້ອາຊຽນພົວພັນຮ່ວມມືກັບຄູ່ເຈລະຈາຂອງຕົນ ແລະ ຄູ່ຮ່ວມມືພາຍນອກອື່ນໆເທົ່ານັ້ນ, ແຕ່ຍັງເປັນເວທີໃຫ້ຄູ່ເຈລະຈາ ແລະ ຄູ່ຮ່ວມມືພາຍນອກອື່ນ ລວມທັງບັນດາປະເທດມະຫາອໍານາດ ໄດ້ພົບປະປຶກສາຫາລືກັນ ກ່ຽວກັບບັນຫາຕ່າງໆ ຂອງຂົງເຂດ ແລະ ຂອງໂລກ ທີ່ມີຄວາມສົນໃຈ ແລະ ມີຄວາມຮັບຜິດຊອບຮ່ວມກັນ ຊຶ່ງ ເປັນການປະກອບສ່ວນເຂົ້າໃນການສົ່ງເສີມ ຄວາມເຂົ້າໃຈເຊິ່ງກັນ ແລະ ກັນ, ຄວາມໄວ້ເນື້ອເຊື່ອໃຈດ້ານຍຸດທະສາດ ແລະ ສ້າງສະພາບແວດລ້ອມທີ່ເອື້ອອຳນວຍ ໃຫ້ແກ່ການປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ ແລະ ການຮ່ວມມື ເພື່ອການພັດທະນາ ໃນພາກພື້ນ ກໍຄື ໃນໂລກ. ສິ່ງສໍາຄັນທີ່ສຸດ, ຄວາມເປັນແກນກາງຂອງອາຊຽນ ເປັນທີ່ຮັບຮູ້ໃນໂຄງສ້າງ ພາກພື້ນທີ່ພວມຜັນແປ ຊຶ່ງໂຄງສ້າງດັ່ງກ່າວ ໄດ້ຮັບການເສີມຂະຫຍາຍຈາກບັນດາກົນໄກ ທີ່ອາຊຽນ ເປັນຜູ້ລິເລີ່ມຂຶ້ນ.
ຜົນສຳເລັດອັນພົ້ນເດັ່ນທີ່ສຸດ ຂອງອາຊຽນແມ່ນການປົກປັກຮັກສາສັນຕິພາບ, ຄວາມໝັ້ນຄົງ ແລະ ສະຖຽນລະພາບຢູ່ອາຊີຕາເວັນອອກສ່ຽງໃຕ້ ຊຶ່ງໄດ້ກາຍເປັນເງື່ອນໄຂທີ່ເອື້ອອຳນວຍ ໃຫ້ແກ່ການພັດທະນາເສດຖະກິດ-ສັງຄົມ ຂອງບັນດາປະເທດສະມາຊິກອາຊຽນ ແລະ ການເພີ່ມທະວີການຮ່ວມມື ພາຍໃນອາຊຽນ ກໍຄື ການສົ່ງເສີມການຮ່ວມມືກັບພາຍນອກ ອັນໄດ້ນໍາໄປສູ່ການສ້າງຕັ້ງເປັນປະຊາຄົມອາຊຽນ ໃນວັນທີ 31 ທັນວາ 2015 ຊຶ່ງເປັນປະຊາຄົມ ທີ່ມີຮາກຖານອັນແໜ້ນແກ່ນສູ່ອະນາຄົດ.
ການເຕີບໃຫຍ່ຂະຫຍາຍຕົວ ຂອງອາຊຽນດັ່ງກ່າວ ເຖິງວ່າຈະມີລັກສະນະຊັກຊ້າ, ແຕ່ກໍມີຄວາມໜັກແໜ້ນ ແລະ ຕໍ່ເນື່ອງ ເຊິ່ງທຸກປະເທດສະມາຊິກກ້າວໄປພ້ອມໆກັນ ໃນຈັງຫວະທີ່ທຸກ ປະເທດມີຄວາມສະບາຍໃຈ. ຜົນສໍາເລັດທີ່ອາຊຽນ ຍາດມາໄດ້ໃນໄລຍະ 5 ທົດສະວັດທີ່ຜ່ານມານີ້ ກໍແມ່ນຍ້ອນຫລາຍໆ ປັດໄຈ, ໜຶ່ງໃນນັ້ນກໍແມ່ນ “ວິຖີທາງອາຊຽນ” ທີ່ອີງໃສ່ລັກສະນະສະເພາະ ແລະ ຈຸດພິເສດ ຂອງພາກພື້ນອາຊຽນ ທີ່ມີຄວາມຫລາກຫລາຍ, ອີງໃສ່ຄວາມເຂົ້າໃຈເຊິ່ງກັນ ແລະ ກັນ ແລະ ການຍຶດໝັ້ນ ໃນບັນດາຫລັກການພື້ນຖານຂອງອາຊຽນ ດັ່ງທີ່ລະບຸໃນສົນທິສັນຍາໄມຕີຈິດ ແລະ ການຮ່ວມມື ໃນອາຊີຕາເວັນອອກສ່ຽງໃຕ້, ກົດບັດອາຊຽນ ແລະ ເອກະສານອື່ນໆ ຂອງອາຊຽນ.
ບັນດາທ່ານ, ບັນດາສະຫາຍ ແລະ ພໍ່ແມ່ພີ່ນ້ອງທັງຫລາຍ!
ໃນທ່າມກາງທີ່ສະພາບການຜັນແປ ທີ່ສັບສົນຂອງພາກພື້ນ ແລະ ຂອງໂລກໃນປັດຈຸບັນ ທີ່ເຕັມໄປດ້ວຍຄວາມສ່ຽງນີ້, ອາຊຽນ ຈະຕ້ອງໄດ້ສືບຕໍ່ເສີມຂະຫຍາຍ ບັນດາຜົນສຳເລັດທີ່ຍາດມາໄດ້, ເພີ່ມທະວີການເຊື່ອມໂຍງເສດຖະກິດ ພາຍໃນພາກພື້ນອາຊຽນ ແລະ ກັບພາຍນອກ, ດຳເນີນນະໂຍບາຍເປີດກວ້າງການຮ່ວມມື ກັບພາຍນອກ ໂດຍການຮັດແໜ້ນການພົວພັນ ກັບພາຍນອກ ແລະ ເສີມຂະຫຍາຍທ່ວງທ່າທີ່ດີ ໃນການພົວພັນກັບກັບບັນດາຄູ່ເຈລະຈາຂອງອາຊຽນ ລວມທັງເສີມຂະຫຍາຍການພົວພັນກັບຄູ່ຮ່ວມມື ພາຍນອກອື່ນໆ ໂດຍນໍາໃຊ້ຮູບແບບການຮ່ວມມືຕ່າງໆ ທີ່ແທດເໝາະ ແລະ ປັບຕົວໄດ້ຢ່າງຄ່ອງແຄ້ວ, ໜັກ ແໜ້ນ ແລະ ສະເໝີຕົ້ນສະເໝີປາຍ. ພ້ອມດຽວກັນນີ້, ອາຊຽນ ຍັງຈະສົ່ງເສີມບັນດາກົນໄກ ທີ່ອາຊຽນສ້າງຕັ້ງຂຶ້ນໃຫ້ເຂັ້ມແຂງ ແລະ ສົ່ງເສີມຄວາມເປັນແກນກາງ ແລະ ຄວາມເປັນເອກະພາບຂອງຕົນ ໃນການພົວພັນກັບພາຍນອກ ແລະ ໃນໂຄງສ້າງພາກພື້ນ ທີ່ພວມຜັນແປ. ສໍາຄັນທີ່ສຸດ, ອາຊຽນ ຈະສືບຕໍ່ກ້າວໄປໃນຫລັກການແຫ່ງຄວາມເປັນເຈົ້າການ, ຍຶດໝັ້ນ ໃນບັນດາຫລັກການທີ່ໄດ້ກໍານົດໄວ້ ໃນກົດບັດອາຊຽນ ທັງເປັນປະຊາຄົມທີ່ ສ້າງຄວາມເພິ່ງພໍໃຈ ແລະ ສະບາຍໃຈໃຫ້ແກ່ກັນ ແລະ ກັນ.
ທ່ານຍິງ ທ່ານຊາຍ ທີ່ຮັກແພງທັງຫລາຍ!
ສປປ ລາວເຮົາ ມີຄວາມພາກພູມໃຈເປັນຢ່າງຍິ່ງ ທີ່ເປັນສ່ວນໜຶ່ງ ຂອງຄອບຄົວອາຊຽນ. ນັບແຕ່ ສປປ ລາວ ເຂົ້າເປັນສະມາຊິກອາຊຽນ ໃນປີ1997, ອາຊຽນ ໄດ້ກາຍເປັນເສົາຄ້ຳໜຶ່ງທີ່ສໍາຄັນ ໃນນະໂຍບາຍການຕ່າງປະເທດ ຂອງ ສປປ ລາວ. ຕະຫລອດໄລຍະ 20 ປີ ຜ່ານມາ, ສປປ ລາວ ໄດ້ເຄື່ອນໄຫວວຽກງານອາຊຽນຢ່າງຕັ້ງໜ້າ ໃນທຸກໆຂົງເຂດການຮ່ວມມືພາຍໃຕ້ 3 ເສົາຄໍ້າປະຊາຄົມອາຊຽນ, ລວມທັງການພົວພັນກັບພາຍນອກຂອງອາຊຽນ ແລະ ໄດ້ປະຕິບັດພັນທະຕ່າງໆ ຂອງຕົນອັນໄດ້ນໍາຜົນປະໂຫຍດ ມາສູ່ປະເທດຊາດ ແລະ ປະຊາຊົນລາວ. ອັນສໍາຄັນ ໃນໄລຍະຜ່ານມາ, ສປປ ລາວ ກໍໄດ້ສໍາເລັດ ການເປັນ ປະທານອາຊຽນ 2 ຄັ້ງ ຄື ຄັ້ງທີ 1 ໃນປີ 2004-2005, ພາຍໃຕ້ຄໍາຂວັນ “ເສີມສ້າງຄອບຄົວອາຊຽນ ໃຫ້ໝັ້ນຄົງ ແລະ ຄ່ອງຕົວ ດ້ວຍຄວາມມະຫາສາມັກຄີ, ດ້ວຍການເຊື່ອມໂຍງ ດ້ານເສດຖະກິດ ແລະ ຄວາມກ້າວໜ້າທາງສັງຄົມ” ແລະ ຄັ້ງທີ 2 ໃນປີ 2016 ທີ່ຫາກໍສໍາເລັດລົງ, ພາຍໃຕ້ຄໍາຂວັນ “ຫັນວິໄສທັດໃຫ້ເປັນຮູບປະທຳ ເພື່ອຄວາມເຂັ້ມແຂງ ຂອງປະຊາຄົມອາຊຽນ”. ໃນ ການເປັນປະທານອາຊຽນ ຄັ້ງທີ 2 ນີ້ ພວກເຮົາໄດ້ສໍາເລັດການສ້າງເອກະສານຫລາຍສະບັບ ອັນເປັນພື້ນຖານສໍາລັບ ການ ຮ່ວມມືພາຍ ໃນອາຊຽນ ພາຍໃຕ້ 3 ເສົາຄໍ້າ ແລະ ການຮ່ວມມືລະຫວ່າງ ອາຊຽນ ກັບພາຍນອກ. ຜົນສໍາເລັດດັ່ງກ່າວໄດ້ສົ່ງເສີມ ຖານະບົດບາດ ຂອງ ສປປ ລາວ ໃນເວທີພາກພື້ນ ແລະ ສາກົນໃຫ້ສູງເດັ່ນຂຶ້ນ.
ໂດຍລວມແລ້ວ, ການເປັນສະມາຊິກອາຊຽນຕະຫລອດໄລຍະສອງທົດສະວັດຜ່ານມາ ໄດ້ນຳຜົນປະໂຫຍດມາສູ່ ສປປ ລາວ ຫລາຍດ້ານເຊັ່ນ: 1.) ຖານະບົດບາດຂອງ ສປປ ລາວ ໃນເວທີພາກພື້ນ ແລະ ສາກົນ ໄດ້ສູງເດັ່ນຂຶ້ນ; 2.) ພວກເຮົາໄດ້ປະກອບສ່ວນສ້າງສະພາບແວດລ້ອມ ພາກພື້ນແຫ່ງສັນຕິພາບ ແລະ ສະຖຽນລະພາບ ທີ່ອຳນວຍໃຫ້ແກ່ການພັດທະນາເສດຖະກິດ-ສັງຄົມ ຂອງ ສປປ ລາວ ພ້ອມທັງໄດ້ມີ ສ່ວນຮ່ວມອັນສຳຄັນ ໃນການກຳນົດຫລັກການ ແລະ ສ້າງລະບຽບການອັນສຳຄັນຂອງອາຊຽນ; 3.) ຕະຫລອດ 20 ປີ ແຫ່ງການເປັນສະມາຊິກອາຊຽນນີ້, ສປປ ລາວ ພວກເຮົາ ໄດ້ຮັບການສະໜັບສະໜູນຊ່ວຍເຫລືອຫລາຍດ້ານ ຈາກປະເທດສະມາຊິກອາຊຽນ, ຄູ່ເຈລະຈາ ແລະ ຄູ່ຮ່ວມພາຍນອກອື່ນໆ ໃນຂອບສອງຝ່າຍ ແລະ ຫລາຍຝ່າຍ ເພື່ອສົ່ງເສີມ ແລະ ຊຸກຍູ້ຄວາມພະຍາຍາມຂອງ ສປປ ລາວ ໃນການເຊື່ອມໂຍງເສດຖະກິດພາກພື້ນ ແລະ ສາກົນ ເຊັ່ນ: ອາຊຽນ ເປັນໜຶ່ງໃນປັດໄຈຊ່ວຍຊຸກຍູ້ ສປປ ລາວ ເຂົ້າອົງການການຄ້າໂລກໄດ້ສຳເລັດ; 4.) ພວກເຮົາໄດ້ກາຍເປັນສ່ວນຫນຶ່ງຂອງຕະຫລາດອາຊຽນ ທີ່ມີເສດຖະກິດໃຫຍ່ອັນດັບ 6 ຂອງໂລກ ຊຶ່ງໄດ້ເປີດໂອກາດໃຫ້ແກ່ ສປປ ລາວ ສາມາດເຂົ້າເຖິງຕະຫລາດສາກົນຫລາຍຂຶ້ນ ໂດຍຜ່ານເຂດການຄ້າເສລີ ລະຫວ່າງ ອາຊຽນ ກັບແຕ່ລະຄູ່ເຈລະຈາ ແລະ ເຂດການຄ້າເສລີ ໃນຂອບການເປັນຄູ່ຮ່ວມເສດຖະກິດແບບຮອບດ້ານ ລະດັບພາກພື້ນ (RCEP) ຊຶ່ງຄາດວ່າຈະສຳເລັດໃນໄວໆນີ້; 5.) ພວກເຮົາໄດ້ປັບປຸງນິຕິກຳ ແລະ ລະບຽບພາຍໃນຂອງຕົນ ຊຶ່ງໄດ້ອຳນວຍຄວາມສະດວກ ເຮັດໃຫ້ບໍລິມາດການຄ້າ ແລະ ການລົງທຶນໃນ ສປປ ລາວ ເພີ່ມຂຶ້ນ; 6.) ການໄປມາຫາສູ່ກັນ ຂອງປະຊາຊົນມີຄວາມສະດວກຫລາຍຂຶ້ນ ເຮັດໃຫ້ນັກທ່ອງທ່ຽວເຂົ້າມາ ສປປ ລາວ ເປັນຈຳນວນຫລວງຫລາຍ; 7.) ວັດທະນະທຳ-ຮີດຄອງປະເພນີອັນດີງາມ ທີ່ເປັນເອກະລັກຂອງລາວ ໄດ້ຮັບການສົ່ງເສີມ ແລະ ເປັນທີ່ຮັບຮູ້ຂອງວົງຄະນາຍາດສາກົນ. 8.) ການເຂົ້າຮ່ວມວຽກງານອາຊຽນ ເປັນການສ້າງຊັບພະຍາກອນມະນຸດ ໃຫ້ມີຄວາມສາມາດ ໄດ້ມາດຕະຖານພາກພື້ນ ແລະ ສາກົນ ເທື່ອລະກ້າວ.
ຂ້າພະເຈົ້າ ຂໍຖືໂອກາດນີ້ສະແດງຄວາມຊົມເຊີຍ ມາຍັງບັນດາທ່ານ ກໍຄືບັນດາຂະແໜງການ ທີ່ໄດ້ປະກອບສ່ວນຢ່າງຫ້າວຫັນ ເຂົ້າໃນການເຄື່ອນໄຫວວຽກງານອາຊຽນ ໃນໄລຍະຜ່ານມາ ລວມທັງ ສະແດງຄວາມຂອບໃຈ ມາຍັງພໍ່ແມ່ພີ່ນ້ອງປວງຊົນລາວ ທີ່ໄດ້ປະກອບສ່ວນຕໍ່ການເປັນເຈົ້າພາບ ຈັດກອງປະຊຸມອາຊຽນຕ່າງໆ ໂດຍສະເພາະກອງປະຊຸມສຸດຍອດອາຊຽນ ຄັ້ງທີ 28 ແລະ 29 ແລະ ກອງປະຊຸມ ສຸດຍອດອື່ນໆ ທີ່ກ່ຽວຂ້ອງ ໃນເດືອນກັນຍາ 2016 ດ້ວຍຜົນສໍາເລັດຢ່າງຈົບງາມ.
ບັນດາທ່ານ, ບັນດາສະຫາຍ, ພໍ່ແມ່ພີ່ນ້ອງ ທີ່ຮັກແພງທັງຫຼາຍ!
ໃນການເປັນປະຊາຄົມອາຊຽນ ຊຶ່ງລາວເຮົາ ໄດ້ເປັນໜຶ່ງ ໃນສິບປະເທດນັ້ນ, ໃນຕໍ່ໜ້າພວກເຮົາຈະຕ້ອງໄດ້ເອົາໃຈໃສ່ຢ່າງຕັ້ງໜ້າ ເພື່ອເປັນສະມາຊິກທີ່ດີ, ມີຄວາມເຂັ້ມແຂງໄປຄຽງຄູ່ກັບ ປະເທດ ສະມາຊິກ ໃນປະຊາຄົມເຊັ່ນ: 1.) ສົ່ງເສີມຄວາມຮັບຮູ້ຂອງປະຊາຊົນ ກ່ຽວກັບປະຊາຄົມອາຊຽນ; 2.) ປັບປຸງກົນໄກການປະສານງານພາຍ ໃນຂອງພວກເຮົາ ລະຫວ່າງ ຂະແໜງການດ້ວຍກັນ ແລະ ລະຫວ່າງ ສູນກາງກັບ ທ້ອງຖິ່ນໃຫ້ວ່ອງໄວ ແລະ ທັນການ; 3.) ສົ່ງເສີມການຜະລິດເປັນສິນຄ້າ ແລະ ການບໍລິການທີ່ຕິດພັນກັບທ່າແຮງຂອງ ສປປ ລາວ ໃຫ້ສາມາດແຂ່ງຂັນ ໃນຕະຫລາດອາຊຽນ ແລະ ນອກອາຊຽນ ໂດຍສະເພາະ ໃນປະເທດຄູ່ເຈລະຈາ; 4.) ປັບປຸງນິຕິກຳ ແລະ ລະບຽບການຕ່າງໆ ສຳລັບການສ້າງຕັ້ງ ແລະ ດຳເນີນທຸລະກິດ ເພື່ອໃຫ້ພາກທຸລະກິດປັບປຸງຕົນເອງ ແລະ ເພີ່ມຄວາມສາມາດ ໃນການແຂ່ງຂັນ ໃຫ້ນັບມື້ນັບສູງຂຶ້ນ; 5.) ສ້າງບຸກຄະລາກອນທັງສູນກາງ ແລະ ທ້ອງຖິ່ນທີ່ເຂົ້າຮ່ວມເຄື່ອນໄຫວ ການເຊື່ອມໂຍງເສດຖະກິດພາກພື້ນ ແລະ ສາກົນ.
ພໍ່ແມ່ພີ່ນ້ອງ ທີ່ເຄົາລົບທັງຫຼາຍ!
ປີນີ້ພາຍໃຕ້ການເປັນປະທານອາຊຽນ ຂອງ ຟິລິບປິນ ໂດຍມີຄໍາຂວັນ“ຮ່ວມມືເພື່ອການປ່ຽນແປງ, ຜູກພັນກັບສາກົນ”, ພວກເຮົາຈະຮ່ວມກັນສະເຫລີມສະຫລອງຄົບຮອບ 50 ປີ ຂອງອາຊຽນຢ່າງມີຄວາມໝາຍ ເພື່ອຢືນຢັນຢ່າງໜັກແໜ້ນວ່າ ອາຊຽນ ເປັນອົງການຈັດຕັ້ງພາກພື້ນ ລະຫວ່າງລັດຖະບານ ທີ່ມີບົດບາດສໍາຄັນ (relevance) ແລະ ມີຜົນສໍາເລັດທີ່ຫລາຍພາກພື້ນ ແລະ ສາກົນ ຮັບຮູ້ ແລະ ອາຊຽນ ຈະສືບຕໍ່ກ້າວໄປຂ້າງໜ້າຢ່າງໜັກແໜ້ນ ໂດຍສືບຕໍ່ຮັດແໜ້ນປະຊາຄົມອາຊຽນ ດ້ວຍການຈັດຕັ້ງປະຕິບັດວິໄສທັດ ປະຊາຄົມອາຊຽນ 2025 ກໍຄື ແຜນແມ່ບົດສາມເສົາຄໍ້າປະຊາຄົມອາຊຽນ, ແຜນແມ່ບົດວ່າດ້ວຍ ການເຊື່ອມຈອດອາຊຽນ 2025 ແລະ ແຜນງານສໍາລັບຂໍ້ລິເລີ່ມເພື່ອການເຊື່ອມໂຍງອາຊຽນ ສະບັບທີ 3 ຢ່າງມີປະສິດທິພາບ ເພື່ອປະກອບສ່ວນເຂົ້າ ໃນການປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ ແລະ ຄວາມວັດທະນາຖາວອນ ໃນພາກພື້ນ ແລະ ໃນໂລກ.
ສະນັ້ນ, ໃນໂອກາດອັນສະຫງ່າລາສີນີ້, ຂ້າພະເຈົ້າຂໍເຊີນຊວນບັນດາທ່ານ, ບັນດາສະຫາຍ ແລະ ພໍ່ແມ່ພີ່ນ້ອງປວງຊົນລາວທັງຊາດ ຈົ່ງພ້ອມກັນສະເຫລີມສະຫລອງຄົບຮອບ 50 ປີ ແຫ່ງການສ້າງຕັ້ງອາຊຽນ ແລະ ຄົບຮອບ 20 ປີ ທີ່ ສປປ ລາວ ເຂົ້າເປັນສະມາຊິກອາຊຽນ ຢ່າງເບີກບານມ່ວນຊື່ນ ແລະ ເຕັມໄປດ້ວຍຄວາມທະນົງໃຈ. ສຸດທ້າຍນີ້, ຂ້າພະເຈົ້າ ຂໍອວຍພອນໄຊອັນປະເສີດ ມາຍັງບັນດາຜູ້ນໍາ ພັກ-ລັດ, ພະນັກງານ, ທະຫານ, ຕໍາຫລວດ, ນັກທຸລະກິດ, ພໍ່ຄ້າຊາວຂາຍ ແລະ ປວງຊົນລາວທຸກຖ້ວນໜ້າ ທັງຢູ່ພາຍໃນ ແລະ ຕ່າງປະເທດ ກໍຄື ຊາວຕ່າງປະເທດ ທີ່ເຮັດວຽກ ແລະ ດໍາລົງຊີວິດ ຢູ່ ສປປ ລາວ ຈົ່ງມີສຸຂະພາບເຂັ້ມແຂງ, ມີຄວາມສຸກກາຍສະບາຍໃຈ, ປະສົບຜົນສໍາເລັດ ໃນໜ້າທີ່ການງານທຸກປະການ ເພື່ອປະກອບສ່ວນເຂົ້າ ໃນການພັດທະນາເສດຖະກິດ-ສັງຄົມ ຂອງ ສປປ ລາວ ເຮົາກໍຄືການຮັດແໜ້ນ ປະຊາຄົມອາຊຽນ ໃຫ້ກ້າວຂຶ້ນຢ່າງບໍ່ຢຸດຢັ້ງ.
ແຫລ່ງຂ່າວ: ຂປລ